Vammaisten henkilöiden oikeuksien neuvottelukunta VANE

# Lausunto

Oikeusministeriö

Asia: Lausuntopyyntö uudistettavan lainvalmistelun vaikutusarviointiohjeen luonnoksesta

Viite: VN/24927/2020

Vammaisten henkilöiden oikeuksien neuvottelukunta VANE kiittää mahdollisuudesta lausua asiasta. VANE on YK:n vammaisten henkilöiden oikeuksien yleissopimuksen (SopS 27/2016; vammaisyleissopimus) kansallinen koordinaatiomekanismi. Sen tehtävänä on edistää yleissopimuksen kansallista täytäntöönpanoa ja vammaisten henkilöiden oikeuksien huomioon ottamista kaikkien hallinnonalojen toiminnassa. Tässä lausunnossa asiaan otetaan kantaa vammaisyleissopimuksen velvoitteiden näkökulmasta.

Vammaisyleissopimuksen tarkoituksena on taata vammaisille henkilöille täysimääräisesti ja yhdenvertaisesti kaikki ihmisoikeudet ja perusvapaudet, edistää ja suojella näitä oikeuksia ja vapauksia edistää vammaisten henkilöiden ihmisarvon kunnioittamista. Sopimus kattaa sekä kansalais- ja poliittisia oikeuksia että taloudellisia, sosiaalisia ja sivistyksellisiä oikeuksia.

VANE pitää lausuttavana olevaa vaikutusarviointiohjetta hyvänä. Siinä on hyvin huomioitu vammaisyleissopimus ja sen mukainen velvoite osallistaa vammaiset henkilöt heitä koskevaan päätöksentekoon.

4.4 Muut ihmisiin kohdistuvat ja yhteiskunnalliset vaikutukset

VANE yhtyy ohjeluonnoksessa esitettyyn näkemykseen siitä, että ihmisiin kohdistuvat ja yhteiskunnalliset vaikutukset ovat moninaisia, ja ne ovat vuorovaikutuksessa sekä keskenään että muiden vaikutuslajien kanssa.

VANE haluaa korostaa, että vammaisten henkilöiden oikeuksien kannalta merkittää lainsäädäntöä on kaikilla hallinnonaloilla. Osallistamisvelvoite ei koske mitään tiettyä sektoria tai tiettyjä asioita tietyllä sektorilla. Se koskee kaikkia niitä asioita, joilla on merkitystä vammaisten henkilöiden oikeuksien kannalta. Tällaisia voivat olla muun muassa liikenteeseen, yleisiin palveluihin, työllisyyteen, koulutukseen, vapaa-aikaan, urheilu- ja kulttuuritoimintaan sekä rakentamiseen liittyvät asiat. VANE toteaa, että vaikutukset vammaisten henkilöiden oikeuksiin on hyvä huomioida myös vaikutusarvioinneissa laajasti.

4.4.4.1 Yhdenvertaisuus ja sukupuolten tasa-arvo

VANE pitää tärkeänä huomiota siitä, että arvioinneissa tulisi tunnistaa eri ryhmiin kohdistuvien välittömien ja välillisten vaikutusten lisäksi ihmisten asemaan vaikuttavien tekijöiden moninaisuus sekä intersektionaalisuus. Sen lisäksi, että vaikutuksia on hyvä arvioida eri yhdenvertaisuuslain mukaisien kiellettyjen syrjintäperusteiden osalta, voi olla tarpeen arvioida vaikutuksia esimerkiksi vammaisiin lapsiin, vammaisiin maahanmuuttajiin tai alkuperäiskansoihin kuuluviin vammaisiin henkilöihin. Tätä näkökulmaa voisi ohjeluonnoksessa käsitellä vielä hieman laajemmin ja kenties esimerkkien avulla.

4.4.1.4 Vammaiset henkilöt

VANE pitää tärkeänä, että YK:n vammaisyleissopimuksen vammaisen henkilöön määritelmän mukaisesti vaikutusarvioinneissa otetaan huomioon eri tavoin vammaiset henkilöt ja vaikutukset heidän oikeuksiensa toteutumiseen.

Vammaisia henkilöitä koskevassa kohdassa (4.4.1.4) on hyvä huomioida kytkökset perus- ja ihmisoikeusvaikutusten arviointiin ja muihin eri vaikutuslajien arviointeihin.

VANE katsoo, että vammaisten ihmisten oikeuksien, moninaisuuden ja intersektionaalisuuden huomiointi vaikutuksia arvioitaessa on tärkeää, ja vaatii riittävää tietopohjaa ja asiantuntemusta. Tosiasiallisten vaikutusten arvioimiseksi on tärkeää kuulla ja osallistaa sidosryhmiä arviointia tehtäessä. On hyvä, että osion loppuun on koottu linkkejä ohjeisiin ja tietolähteisiin. VANE haluaa korostaa vammaisjärjestöjen asiantuntemusta ja katsoo, että listalle olisi hyvä lisätä Vammaisfoorumi ry, joka on valtakunnallisten vammaisjärjestöjen kattojärjestö. Vammaisfoorumin lisäksi monissa tapauksissa voi olla tarpeen kuulla myös muita vammaisjärjestöjä, joiden kautta on saatavilla tietoa eri tavoin vammaisten henkilöiden tilanteesta.

Vammaisten henkilöiden oikeuksien neuvottelukunta

puheenjohtaja Jaana Huhta

erityisasiantuntija Tea Hoffrén